WB-trofee wink vir Proteas, sê Maties-afrigter | Netwerk24
Deur Annchen Nel 15 Julie 2019 21:15
Die Proteas is op koers om die wêreldtrofee te lig.
So sê Zanele Mdodana, ’n oud-Protea en die Maties se afrigter, in reaksie op Suid-Afrika se skitterende oorwinning Sondag oor Jamaika.
Karla Pretorius, SA hulpdoelverdediger, probeer ’n doelpoging van Shanice Beckford van Jamaika verhoed in Sondag se groepwedstryd. Foto: Gallo Images | Reg Caldecott
Die Proteas het Jamaika, nr. 2 op die wêreldranglys, in hul laaste groepwedstryd in die Wêreldbeker-netbaltoernooi in Liverpool met 55-52 geskok.
Mdodana sê die Proteas het nie hul fokus verloor of paniekerig geraak nie, maar met die basiese dinge volhard en by hul wedstrydplan gebly.
“Dit is wat Norma (Plummer, afrigter) hulle geleer het. Hoe om druk en nogmaals druk te weerstaan. Genot onder druk, noem sy dit,” sê Mdodana.
“Hulle het groot volwassenheid gewys en die oorwinning sou hul selfvertroue laat groei het.”
Dit was net Suid-Afrika se derde oorwinning oor Jamaika. Die vorige was in 1967 en in 2012 in Kingston, Jamaika.
Drie huidige Proteas – Bongiwe Msomi, Maryka Holtzhausen en Erin Burger – was Mdodana se spanmaat in die Kingston-sege.
Die toernooi het ná Sondag se groepwedstryde ’n tweede groepfase betree.
Die spanning was Sondag duidelik sigbaar op die gesigte van die Protea-plaasvervangers Izette Griesel en Khanyisa Chawane. Foto: Gallo Images | Reg Caldecott
Die voorste drie spanne in die vier groepe het Groepe F en G gevorm waar hulle sake sal uitspook vir ’n plek in Saterdag se halfeindronde.
Suid-Afrika, Engeland, Jamaika, Uganda, Skotland en Trinidad en Tobago is die spanne in Groep G.
Groep F is Australië, Noord-Ierland, Zimbabwe, Nieu-Seeland, Malawi en Barbados.
Suid-Afrika het Dinsdag ’n rusdag voordat hy Woensdag om 20:00 teen Uganda te staan kom en Donderdag om 21:00 teen Engeland.
Simnikiwe “Simi” Mdaka, ’n oud-Protea en SuperSport-ontleder, glo die Proteas sal die halfeindronde haal.
“Daarna is die bal in hulle baan. Ons kan na die top-drie deurdring,” sê sy.
“Dit is die mees gebalanseerde span wat ons nog ooit na ’n WB-toernooi gestuur het,” sê Mdaka.
Net twee doele sal die Proteas en die Engelse Rose skei, voorspel sy.
* Die tuisspan het Maandag in sy grootste toets tot dusver met 56-48 met Jamaika afgereken.
Australië en Nieu-Seeland se grootste uitdagings lê nog voor.
Die Aussie Diamonds het Zimbabwe met 79-36 geklop en Australië het met 91-22 oor Barbados geloop.
* Die Proteas het Maandagaand met groot gemak hul eerste wedstryd van die tweede groepfase teen Skotland met 66-38 gewen nadat hulle rustyd reeds met 32-20 voor was.
Meer oor: Netbal | Jamaika | Wêreldbekernetbaltoernooi | Proteas
Netbal: Jamaika wag nou op Proteas